**Poem**

*Radu Stanca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O sǎ rǎmâi ȋn mine și dupǎ ce-o sǎ pleci

La fel de nepǎtrunsǎ, la fel de-mbietoare,

O insulǎ ciudatǎ cu drumuri și poteci

Ce nu duc nicǎierea sǎrmana mea plimbare.

O sǎ rǎmâi ȋn mine și când vei ȋncerca

Sǎ intri ȋn pǎdure și sǎ te pierzi ȋntr-ȋnsa.

Vezi! Urma ta sǎpatǎ e ȋn visarea mea

Și pot, oricât ȋmi place, sǎ umblu dupǎ dânsa.

Și te-aș gǎsi, chiar dacǎ n-ai vrea sǎ te gǎsesc,

Și te-aș afla oriunde te-ai ghemui hoțește.

Visarea mea e ca un condur ȋmpǎrǎtesc

Ce numai la piciorul tǎu zvelt se potrivește.

O sǎ rǎmâi ȋn mine și dupǎ ce-o sǎ zbori

Din inima mea neagrǎ, ca un canar din cușcǎ.

Tristețea mea ciudatǎ te va ochi și-n nori;

Tristețea mea țintește mai bine ca o pușcǎ.

Și te-aș zǎri oricâte costume ai schimba,

Oricâte mǎști ți-ai pune sǎ nu te pot cunoaște.

Visarea mea – din sute de mii – te-ar descifra.

Tristețea mea – din sute de mii – te-ar recunoaște.